Sojojin saman Najeriya sun zazzaga ma yan ta’adda ruwan wuta a jahar Borno ▷ Legit.ng
Sojojin saman Najeriya sun zazzaga ma yan ta’adda ruwan wuta a jahar Borno
6 days ago 4340 views by Muhammad Auwal
Rundunar Sojin Najeriya ta sanar da cewa jiragen yakinta dake aikin tabbatar da tsaro a yankin jahar Borno a karkashin aikin Operation Lafiya Dole sun tarwatsa wasu manyan motocin yakin yan ta’addan Boko Haram guda biyu, tare da kashe mayakan dake ciki.
Jaridar Daily Trust ta ruwaito rundunar ta samu wannan nasara ne a kauyen Borgozo dake jahar Borno, inda ta hangi yan Boko Haram suna tafiya a cikin motoci guda biyu, nan da nan ta tura jiragen yakinta ya sauke musu ruwan bala’i, kowa ya mutu a ciki.
Kaakakin rundunar, Ibikunle Daramola ne ya tabbatar da haka cikin wata sanarwa daya fitar a ranar Juma’a, 29 ga watan Nuwamba a babban birnin tarayya Abuja, inda yace wannan nasara ta samu ne a daidai lokacin da jiragen ke baiwa Sojojin kasa tsaro ta sama a yayin da suke artabu da yan ta’adda a yankin.
“A yayin da jiragen yakin suka isa inda yan ta’addan suke, sun hangi wasu motocin yan ta’addan suna kokarin tserewa, amma ganin jiragen sai suka boye motocin a karkashin wasu bishiyoyi, sa’annan wasu daga cikinsu suka sauka da nufin tserewa cikin daji a kasa.
“Nan da nan ba tare da bata lokaci ba jiragen suka bude musu wuta, a dalilin haka suka lalata motoci biyu daga ciki, tare da halaka mayakan dake cikinsu da wadanda suka yi kokarin tserewa.” Inji shi.
Daga karshe, Daramola yace rundunar Sojan sama za ta cigaba da aiki tare da Sojojin kasa da saukan hukumomin tsaro don tabbatar na cimma manufar karar da sauran yan Boko Haram da suka rage a yankin Arewa maso gabas.
A wani labarin kuma, Dakarun yaki da ta’addanci na rundunar Operation Lafiya Dole da Sojojin kasar Chadi sun yi ma mayakan kungiyar ta’addanci ta Boko Haram jini da majina a wani samame da suka kaddamar a kansy a ranar Alhamis, 28 ga watan Nuwamba.
Boko Haram: Dakarun Sojin Najeriya sun yi ma yan ta’adda jini da majina a Borno